Beszámoló a Magyar Aktuárius Társaság 2006/2007 évi tevékenységéről

Az alábbiakban a munkatervi pontoknak megfelelően számolunk be társaságunk tevékenységéről.

1. Szakmai programok, továbbképzések szervezése és szakmai rendezvények figyelemmel kísérése, különös tekintettel a III. Őszi Iskolára, a 2007. évi Altenburger Gyula Szimpóziumra és MAT szemináriumra.

Ősszel sikeresen megrendeztük a társaság harmadik Őszi Iskoláját, amelyre most magyar előadókat hívtunk. Folytattuk a MAT szemináriumát, amelyen bemutatkoztak új tagjaink. 

2. A MAT folyamatos aktív részvétele a tágabban értelmezett biztosítási közéletben, beleértve az önkéntes és kötelező pénztárakat, illetve a társadalombiztosítási rendszereket is. Véleménynyilvánítás és érdekképviselet az aktuárius szakmát érintő valamennyi kérdésben.

A MAT szakmai véleményét általában a BSZB és az Ügyvezetőség jelenítette meg. 
2.1. A lakásért életjáradék problémával kapcsolatban – részben a MAT állásfoglalásának hatására – a PM elkészítette törvénytervezetét. A BSZB részletes véleményt készített a tervezettel kapcsolatban. Az egyeztetések folyamatban vannak. 
2.2. A „nyugdíjreform” témájában számos bizottságot hoztak létre az utóbbi évben. Ezek munkájában több tagunk is részt vesz, egyes esetekben a MAT képviseletében
2.3. A MAT képviselője részt vett a Bit. Befektetési szabályairól szóló PM vitán.
2.4. Véleményeztük a pénzügyi ”salátatörvényt”.
2.5. A MAT képviselője részt vett a MABISZ és később a PSZÁF által szervezett vitán a ”Gender” direktívával kapcsolatban. Álláspontunkat levélben is kifejtettük a PSZÁF-nak.
Az utóbbi egy évről is elmondható, hogy leginkább az üzleti biztosítással kapcsolatban voltunk aktívak. A kapcsolattartást nagyban segítette, hogy egy tagtársunk dolgozik a PM illetékes főosztályán. Sajnálatos, hogy a MAT semmilyen formában sem tudott részt venni az egészségbiztosítással kapcsolatos vitákban.

3.	MAT ajánlások kidolgozása és elfogadása.
A MAT ügyvezetősége elfogadta első ajánlásunkat, amelyik az elfogadási procedúra összes állomásán sikeresen túljutott.

4.	A MAT honlapjának működtetése és fejlesztése.

Honlapunk egyre inkább naprakész.

5.	Részvétel a nemzetközi aktuárius szervezetek munkájában.

A két legfontosabb nemzetközi szervezettel (GC és IAA) folyamatosan tartjuk a kapcsolatot. Természetesen a rendezvények csak egy kis részén tudunk részt venni. Hangsúlyosabban jelenítjük meg véleményünket a közép-európai, nyugdíj és oktatási ügyekben. Például aktívan véleményezzük a bolgár és román teljes jogú IAA tagságot, valamint várjuk az ukrán kollégák tapasztalatszerzési célú látogatását.
Továbbra is részt veszünk az EAA (European Actuarial Academy) Tanácsadó Testületének (Advisory Board) munkájában.

6. A MAT könyvtár támogatása.

2006-ban a könyvtár más forrásból oldotta meg könyvbeszerzéseit, azonban idén újra szüksége lesz támogatásunkra.

7. Hagyományos rendezvényeink (kirándulás, újévi vacsora) megszervezése.

Az őszi kiránduláson szerencsére jó volt az idő és a résztvevők jól érezték magukat. Az újévi vacsorán hagyományosan jó volt a hangulat. 

Összefoglalva elmondhatjuk, hogy az elmúlt egy év legfontosabb eredménye első társasági ajánlásunk kibocsátása volt. Szakmai rendezvényeink az utóbbi egy évben is sikeresek voltak. Ezek száma és látogatottsága ismételten magas volt. 
Budapest, 2007. május 3.
a MAT Ügyvezetősége